b'\n_START_ARTICLE_\nVodnikov trg\n_START_PARAGRAPH_\nVodnikov trg je eden mlaj\xc5\xa1ih ljubljanskih trgov. Le\xc5\xbei med Adami\xc4\x8d-Lundrovem nabre\xc5\xbejem, Dolni\xc4\x8darjevo in Kopitarjevo ulico ter Krekovim trgom.\n_START_SECTION_\nZgodovina\n_START_PARAGRAPH_\nV bli\xc5\xbeini dana\xc5\xa1njega Vodnikovega trga je potekalo srednjeve\xc5\xa1ko mestno obzidje (vzhodno obzidje), kjer so bila t. i.\xc2\xa0\xc2\xbbsamostanska vrata\xc2\xab. Zadnji viden ostanek fortifikacije je obrambni stolp (Krekov trg 4). Tukaj je bila v\xc4\x8dasih meja med mestom in vasjo Poljane._NEWLINE_Tukaj je od 13. stoletja dalje stala fran\xc4\x8di\xc5\xa1kanska cerkev s samostanom in samostansko knji\xc5\xbenico. Prva lesena iz leta 1233 je pogorela, nakar so med letoma 1403 in 1412 zgradili novo, posve\xc4\x8deno zavetnici Mariji Vnebovzeti. Pred cerkvijo je bilo pokopali\xc5\xa1\xc4\x8de namenjeno predvsem pokopavanju plemi\xc4\x8dev. Med stolnico in pokopali\xc5\xa1\xc4\x8dem je v 15. stoletju stalo tudi kopali\xc5\xa1\xc4\x8de._NEWLINE_Od leta 1668 je bil v samostanu novinciat, zaradi pove\xc4\x8danega \xc5\xa1tevila bratov so ga pove\xc4\x8dali in prezidali v pravokotno obliko s kri\xc5\xbenim hodnikom. Cerkev so prenovili leta 1703. V 18. stoletju, natan\xc4\x8dneje leta 1784, so se fran\xc4\x8di\xc5\xa1kani preselili v nekdanji Avgu\xc5\xa1tinski samostan (Pre\xc5\xa1ernov trg), kjer bivajo \xc5\xa1e danes. Leta 1786 so podrli cerkev in samostanska vrata ter ukinili pokopali\xc5\xa1\xc4\x8de, ki so ga premestili k Sv. Kri\xc5\xa1tofu (dana\xc5\xa1nje Gospodarsko razstavi\xc5\xa1\xc4\x8de), leta 1904 pa k Sv. Kri\xc5\xbeu \xe2\x80\x93 na dana\xc5\xa1nje \xc5\xbdale. V samostanu je bila nekaj \xc4\x8dasa bolni\xc5\xa1nica, nato pa je bil, na predlog de\xc5\xbeelnega \xc5\xa1olskega komisarja Antona Linharta, preurejen v mestno \xc5\xa1olo, imenovano ljubljanski licej, delno pa v gimnazijo. Pouk se je za\xc4\x8del leta 1789. \xc5\xa0ola se je \xc5\xa1irila, v njej je delovala tudi normalka, realka, u\xc4\x8ditelji\xc5\xa1\xc4\x8de, licejska knji\xc5\xbenica in muzej. Do leta 1898 so izselili vse druge uporabnike._NEWLINE_Stavba je bila ob potresu leta 1895 mo\xc4\x8dno po\xc5\xa1kodovana, tako da so jo podrli leta 1905. Ko so bile ru\xc5\xa1evine samostana oziroma liceja odstranjene, so na tem mestu uredili trg, ki so ga mestne oblasti brez ve\xc4\x8djih razprav (spomenik je \xc5\xbee stal) poimenovale po Valentinu Vodniku. Na njem je dobila svoj prostor ljubljanska zelenjavna tr\xc5\xbenica._NEWLINE_V spomin na \xc5\xa1olo so pot, ki vodi iz trga na Ljubljanski grad, poimenovali \xc5\xa0tudentovska ulica.\n_START_SECTION_\nArheologija\n_START_PARAGRAPH_\nNa obmo\xc4\x8dju Vodnikovega trga so se kot predhodna dela pred izgradnjo podzemne gara\xc5\xbene hi\xc5\xa1e izvajala arheolo\xc5\xa1ka raziskovanja, ki so nakazala izjemno dedi\xc5\xa1\xc4\x8dino, zato je bilo arheolo\xc5\xa1ko najdi\xc5\xa1\xc4\x8de z odlokom za\xc5\xa1\xc4\x8diteno kot kulturni spomenik dr\xc5\xbeavnega pomena za dobo 12 mesecev z mo\xc5\xbenostjo podalj\xc5\xa1anja. To arheolo\xc5\xa1ko najdi\xc5\xa1\xc4\x8de je pomemben vir za razumevanje zgodovine Ljubljane in Slovenije in dokaz povezanosti preteklih obdobij s sedanjo kulturo in prostorom.'